Kool

Sihtrühm: 1.–2. klass
Kestus: 45 minutit
Vajalikud vahendid: 4 õhupalli, muusika mängimiseks telefon, kõlar või arvuti, printer. Lisa 1 ja Lisa 2 kaardid. Prindi ja lamineeri.
Eesmärk on rääkida läbi digiturvalisuse raamatu “Suur digiseiklus” tegelaste ja sümboolika paroolide tähtsusest, internetis piltide ja videote levikuga seotud võimalikest muredest ning usaldusisiku rolli tähtsusest.
1. Loe lastele ette esimene peatükk raamatust “Suur digiseiklus”. Või kuulake Õhtujuttude äpist.
2. Seejärel jaga lapsed paaridesse ja anna igale paarile nelja raamatutegelase tükid. Laste ülesanne on kolmestest tükkidest koosnevad pusled kokku panna. Tegelaste tükid (Lisa 1). Tegelaste tundmine aitab lastel hiljem seostada reegleid konkreetsete sümbolitega (nt sipelgas = parool).
3. Loe ette teine peatükk raamatust “Suur digiseiklus”. Või kuulake Õhtujuttude äpist.
4. Jaga kogu klass pooleks. Pooled (Salasõna Sipelgad) lähevad ühele poole seina ja teised (paroolimurdjad) vastaspoolele. Laota klassi põrandale kahepoolsed paberid (Lisa 2), millest ühel pool on tugevad ja teisel pool nõrgad paroolid. Salasõna Sipelgate grupi ülesanne on pöörata kõik paberilehed niipidi, et tugev parool oleks pealpool. Paroolimurdjate ülesanne on samal ajal pabereid keerata nii, et kehvad paroolid oleksid pealpool. Kõik lapsed jooksevad mööda ruumi ringi ja pööravad ühekaupa pabereid ühte- ja teistpidi. Umbes 7 min pärast lõpetage mäng ja korrake üle, millised on tugeva parooli tunnused.
5. Loe ette neljas peatükk raamatust “Suur digiseiklus”. Või kuulake Õhtujuttude äpist.
6. Õhupallipadrikus lendu läinud piltide ja sõnumite võrdluse saab ellu äratada ka klassiruumis! Mäng õpetab, et internetti pandud pilt levib kontrollimatult nagu tuule käes lendav õhupall. Mängimiseks puhu täis 3-5 õhupalli, pane muusika mängima ja lase õhupallidel ringi lennelda. Pärast tantsimist istuge lastega maha ning arutage, kas õhupalli mängu viskaja sai otsustada, kuhu see edasi lendas või kes seda puudutas. Nii nagu internetis võivad pildid ja videod kontrollimatult levima minna, lendles ka õhupall kontrollimatult mööda klassiruumi.
NB! Raamatus on Õhupallipadriku valvur Härra Turvatihane, kes püüab valedesse kätesse sattunud õhupallid kinni. Arutage tunni lõpus õpilastega, kes võiks olla nende “turvatihane” ehk usaldusväärne täiskasvanu, kelle poole abi saamiseks pöörduda.
Tunnikava autor: Inger Klesment, inger.klesment@ut.ee
Rohkelt täiendavaid ideid, kuidas “Suure digiseiklusega” töötada: https://suurdigiseiklus.ee/kuidas-kasutada 
